पीलीभीत गुरुद्वारा से 25 मार्च तक की CCTV फुटेज मिली गायब; 26 मार्च में दिखी स्कॉर्पियो
Khalistani Separatist Amritpal Singh, Singh Arrest Operation Update; Follow Waris Punjab De Chief and Amritpal Singh Arrest Latest News, Videos and Report On Dainik Bhaskar.   खालिस्तान समर्थक व वारिस पंजाब दे मुखी अमृतपाल सिंह व साथी पपलप्रीत सिंह को ढूंढते हुए पंजाब पुलिस एक बार फिर उत्तर प्रदेश पहुंच चुकी है।
खालिस्तान समर्थक और वारिस पंजाब दे मुखी अमृतपाल सिंह और साथी पपलप्रीत सिंह को ढूंढते हुए पंजाब पुलिस एक बार फिर उत्तर प्रदेश पहुंच चुकी है। पुलिस ने पीलीभीत के मोहनपुर गुरुद्वारा में जांच शुरू की है। लेकिन जांच के दौरान कई हैरान करने वाले तथ्य सामने आए हैं। वहीं, गुरुद्वारा के अंदर लगे CCTV कैमरों की फुटेज गायब मिली है।
पुलिस जांच में सामने आया कि पीलीभीत के मोहनपुर गुरुद्वारा में 25 मार्च से पहले की सारी CCTV फुटेज को ही डिलीट कर दिया गया है। गुरुद्वारे में फुटेज 26 मार्च से शुरू होती है। इस CCTV फुटेज में भी पुलिस को वे स्कॉर्पियो कार गुरुद्वारे में खड़ी मिली है, जो डेरे के मुखी के नाम पर रजिस्टर्ड थी और उसी में अमृतपाल सिंह UP से पंजाब पहुंचा था।
हर्ब्स कॉर्पस मामले की हुई सुनवाई
वहीं दूसरी तरफ बीते दिनों हर्ब्स कॉर्पस मामले में भी सुनवाई हुई। सोमवार सुनवाई के दौरान अमृतपाल सिंह के चाचा हरजीत सिंह के बारे में बातचीत हुई। हरजीत सिंह की तरफ से पेश हुए वकील ने जहां हिरासत को अवैध कहा, वहीं पंजाब सरकार ने अपना पक्ष रखते हुए हरजीत सिंह का नाम अजनाला पुलिस स्टेशन मामले में दर्ज एफआईआर में होने की बात कही। वहीं अब इस मामले में सुनवाई 11 अप्रैल को होगी।
सरहद पर चौकसी बढ़ी
अमृतपाल सिंह के एक बार फिर उत्तर प्रदेश में होने की सूचनाओं के बीच सरहद पर चौकसी को बढ़ा दिया गया है। सीमा सुरक्षा बल (SSB) और नेपाल सशस्त्र बल के अधिकारियों ने सीमा पर बैठक कर अमृतपाल की गिरफ्तारी के लिए खास रणनीति बनाई है।
सिद्धार्थ नगर से सटे नेपाल बॉर्डर पर तैनात SSB और नेपाल सशस्त्र बल के अधिकारियों ने बैठकर कर सीमा पर विशेष सावधानी बरतते हुए प्रत्येक आने-जाने वाले संदिग्ध व्यक्ति की तलाशी शुरू कर दी है। वाहन चेकिंग करने के साथ ही भारत से नेपाल व नेपाल से भारत आने वाले ट्रकों की भी तलाशी ली जा रही है।
अमृतपाल सिंह की गिरफ्तारी को लेकर ककरहवा, अलीगढ़वा, बजहा, खुनुवां, धनौरा व चेरीगवा सीमा पर हाई अलर्ट घोषित कर दिया गया है। वह नेपाल भागने की फिराक में था, इसलिए सीमा पर विशेष सावधानी बरती जा रही है। SSB 43वीं वाहिनी के जवान सीमा पर अमृतपाल का फोटो मुख्य स्थानों पर लगा चुके हैं।
हिमाचल में अमृतपाल के चार संदिग्ध साथी हिरासत में
हिमाचल में भी अमृतपाल व उसके साथियों की तलाश में लगातार अभियान चलाए हुए हैं। इसी बीच हमीरपुर जिला की पुलिस ने अमृतपाल सिंह के चार संदिग्ध साथियों को हिरासत में लिया है। ये संदिग्ध युवक दियोटसिद्ध स्थित बाबा बालक नाथ मंदिर से शक के आधार पर हिरासत में लिए गए हैं। इन युवकों को बिझड़ी पुलिस चौकी में रखा गया है, जहां इनसे गहन पूछताछ की जा रही है।
अमृतपाल के मददगार को काबू किया
पुलिस सूत्रों के मुताबिक, अमृतपाल के एक मददगार को काबू किया गया है। इसी शख्स के मोबाइल से अमृतपाल ने वीडियो बनाए थे। जिन्हें 29 व 30 मार्च को जारी किया गया था। पुलिस आरोपी से पूछताछ कर रही है कि ये वीडियो कहां बनी?।
उसने यह वीडियो आगे किसे भेजी?। किसने इन्हें इंटरनेट पर डाला?, अमृतपाल की तलाश में ये सवाल काफी अहम हो सकते हैं। ये दोनों वीडियो विदेशी IP एड्रेस से इंटरनेट पर डाले गए थे।
केंद्रीय एजेंसियों की मदद मांगी
अमृतपाल के वीडियो के मामले में अब पंजाब पुलिस ने केंद्रीय खुफिया एजेंसियों की मदद मांगी है। अमृतपाल ने 29-30 मार्च को लगातार 2 वीडियो जारी की गई थी। पुलिस के साइबर सेल ने इनकी जांच की तो पता चला कि ये वीडियो दुबई, कनाडा, UK, अमेरिका, जर्मनी, ऑस्ट्रेलिया समेत अन्य देशों से इंटरनेट पर डाला गया। जिसके बाद पंजाब पुलिस इनके बारे में पूरी जानकारी जुटाने के लिए केंद्र से तालमेल कर चुकी है। केंद्रीय एजेंसियों को IP एड्रेस भी सौंपे गए हैं।